钦定古今图书集成/明伦汇编/官常典/第161卷 > 焦
## 钦定古今图书集成/明伦汇编/官常典/第161卷 > 焦

武王克商，封神农之后于焦。

按《史记周本纪》：“武王十一年，伐纣，罢兵西归，追思先
圣，王乃褒封神农之后于焦。”

〈注〉《地理志》“弘农陕县有焦城，故焦国也。”

按《路史》：“炎帝戏，戏生器，器生钜及伯陵、祝庸。祝庸为
黄帝司徒，居于江。水生术嚣、兑首、方颠，是袭土壤。生
条及句龙，句龙生垂及信，垂生噎鸣，是为伯夷。为虞
心吕，且功于水。封吕生，岁十二。泰岳袭吕，馀列申许。”
武王得泰岳后，文叔绍之。许灵公徙叶，悼公迁城父，
曰焦夷。二十有四世，郑灭之。

〈注〉昭九年书“许迁于夷”，《周纪》谓“武王封之焦”，非也。昭十八迁析，定四年迁容城，定六年游吉灭许，以许男归，一作“斯蘧。”然哀元年许男与楚围蔡，盖国灭而君在，说者以为复立之也，非矣。